Tekstivastine, 6. osa

Milja täällä, hei! Mukava nähdä taas! Viime kerralla pääsimme seuraamaan mansikan taimituotannon tarkastusta. Minnehän tarkastajamme suuntaa tällä kertaa?

Osa 6. Venäjän tuontipuu

Vaalimaan raja-asemalle saapui venäläisiä rekkoja, lastinaan puutavaraa Venäjän Aasian puolelta. Siis töitä kasvintarkastajalle! Suomeen tulevaa puuta tarkastetaan, jotta tuontipuun mukana ei leviäisi metsillemme vaarallisia kasvintuhoojia.

Tarkastettavien rekkojen kuljettajia pyydetään avaamaan autojen pressut. Sillä aikaa steriloidaan porakoneen terä näytteen poraamista varten.

Tunnistustarkastuksessa varmistetaan, että määrä ja puulaji vastaavat terveystodistuksessa ilmoitettuja tietoja. Seuraavaksi katsotaan, onko erässä kaarnaa, hyönteisiä, purua tai jääränkoloja. Jäärät voivat levittää karanteenituhoojaksi luokiteltua mäntyankeroista.

Yhdestä erästä löytyi jäärän tekemiä koloja sekä hyönteisiä. Hyönteiset laitetaan purkkiin laboratoriotutkimuksia varten. Jäärien vioittamat kappaleet merkitään hävitettäviksi. Lisäksi niistä porataan lastunäyte analysoitavaksi laboratoriossa.

Lastunäytteet otetaan kaikkien rekkojen puueristä.

Rekkoja pyydetään odottamaan tarkastuspisteellä, kunnes tarkastaja on merkannut tuonnit Traces NT-järjestelmään. Tämän jälkeen rekat voivat jatkaa matkaansa Suomen puolelle.

Lopuksi ilmoitetaan Tullille tarkastetuista eristä ja postitetaan lastu- sekä hyönteisnäytteet puulaboratorioon. Laboratoriotutkimusten valmistuttua kunnossa olevat erät saavat terveystodistukseen ”Hyväksytään maahantuotavaksi” -leiman. Vasta silloin puut saa ottaa käyttöön.

Mukavaa, että lähdit kanssani kasvintarkastajan matkaan! Seuraavalla kerralla pääsemme tutustumaan vientitarkastukseen satamassa. Nähdään taas pian!